โบรกฯ คาด PTTGC ไตรมาส 1/64 กำไร 9.8 พันลบ. แนะ “ซื้อ” เป้า 71 บ.
PTTGC โบรกฯ คาดไตรมาส 1/64 กำไร 9.8 พันลบ. แนะ “ซื้อ” ราคาเป้า 71 บ.
PTTGC โบรกฯ คาดไตรมาส 1/64 กำไร 9.8 พันลบ. แนะ “ซื้อ” ราคาเป้า 71 บ.
20 เม.ย. 2564

บล.เอเชีย เวลท์ ระบุในบทวิเคราะห์วันนี้ (20 เม.ย.2564) คาดว่า บริษัท พีทีที โกลบอล เคมิคอล จำกัด (มหาชน) หรือ PTTGC  ในช่วงไตรมาส 1/2564 จะมีกำไรสุทธิอยู่ที่ 9,782 ล้านบาท พลิกจากขาดทุน 8,784 ล้านบาท ในช่วงไตรมาส 1/2563 และเพิ่มขึ้น 53% จากไตรมาสก่อน ผลประกอบการไตรมาส 1/2564 แข็งแกร่งจากธุรกิจ Polymer ซึ่งเป็นธุรกิจ หลักฟื้นตัว รวมทั้งการปรับรู้ Stock gain ที่มากถึง 2.27 พันล้านบาท เพียงพอชดเชยผลขาดทุนจากอัตราแลกเปลี่ยนที่ 1.1 พันล้านบาท โดยภาพรวมผลประกอบการไตรมาส 1/2564 มีรายละเอียดดังนี้
1) ธุรกิจโอเลฟินส์และโพลีเมอร์ ราคาและส่วนต่างราคาผลิตภัณฑ์ปรับเพิ่มทั้งจากไตรมาสก่อน และจากงวดเดียวกันของปีก่อน ในกลุ่มผลิตภัณฑ์หลัก โดยเฉพาะราคา HDPE ที่ปรับเพิ่มกว่า 15% จากไตรมาสก่อน และ 37% จากงวดเดียวกันของปีก่อน ซึ่งได้รับปัจจัยจากการฟื้นตัวของความต้องการใช้ในภูมิภาค ขณะที่ยอดขาย รวมยังคงใกล้เคียงกับไตรมาส 4/2562 ที่ผ่านมา แม้อัตราผลิตจะลดลงมาอยู่ที่ 104%
2) ธุรกิจอะโรเมติกส์ ยังคงมีอัตราผลิตที่ 100% ทรงตัวจากไตรมาสก่อน ขณะที่ส่วนต่างราคาพาราไซ ลีนและเบนซีน เพิ่มขึ้น 32% จากไตรมาสก่อน และ 50% จากไตรมาสก่อน ตามลำดับ ส่วนหนึ่งเป็นผลมาจากการฟื้นตัวของ Demand ในภูมิภาค โดยเฉพาะจากจีน ทำให้คาดว่าบริษัทจะมีส่วน ต่างราคาผลิตภัณฑ์รวมไม่น้อยกว่า 140 เหรียญต่อตัน เพิ่มขึ้น 37% จากไตรมาสก่อน
3) ธุรกิจการกลั่น บริษัทมีอัตราการกลั่นที่เพิ่มขึ้นจาก 91% ในไตรมาส 4/2563 มาเป็น 102% ในไตรมาส 1/2564 ขณะที่ Product Spread ปรับเพิ่มขึ้นในทุกกลุ่มผลิตภัณฑ์ จากการฟื้นตัวของความต้องการใช้ตามฤดูกาล แม้จะมีการกลับมาแพร่ระบาดของโควิด-19 อีกระลอก แต่หลายประเทศยังไม่มีการประกาศล็อกดาวน์มากเหมือนช่วงเดียวกับปีก่อน ทำให้คาดว่าบริษัทจะมีค่าการกลั่น (Market GRM) อยู่ที่ 3 เหรียญต่อบาร์เรล เพิ่มขึ้นเมื่อเทียบกับ 1.78 เหรียญต่อบาร์เรล ในไตรมาส 4/2563
โดยยังคาดหมายจะเห็นกำไรปกติไตรมาส 2/2564 ที่เพิ่มขึ้นทั้งจากไตรมาสก่อน และจากงวดเดียวกันของปีก่อน จากกลุ่มธุรกิจปิโตรเคมี โดยเฉพาะราคาและส่วนต่างราคาในกลุ่มธุรกิจ Polymer รวมทั้งไปถึงส่วนต่างราคาอะโรเมติกส์ ที่ ยังคงแข็งแกร่งต่อเนื่อง นอกจากนี้คาดว่าผลประกอบการจะยังได้ประโยชน์จากการเริ่มรับรู้ รายได้จากโครงการใหม่ในไตรมาส 2/2564 ได้แก่ โครงการ ORP (Olefins Reconfiguration Project เพื่อเพิ่มกำลังผลิต Ethylene จำนวน 5 แสนตันต่อปีและ Propylene จำนวน 2.5 แสนตัวต่อปี) อย่างไรก็ตาม Upside ของราคาน้ำมันดิบที่เริ่มจำกัด และการเข้าสู่ช่วง Low season ของธุรกิจการ กลั่น จะทำให้บริษัทมีค่าการกลั่น และการรับรู้ Stock Gain ที่ลดลง ซึ่งอาจเป็นปัจจัยที่ทำให้กำไรสุทธิไตรมาส 2/2564 ปรับลดลงจากไตรมาสก่อน
ทั้งนี้ราคาหุ้น PTTGC ปรับลดลงกว่า 8% ในรอบ 1 เดือนที่ผ่านมา หลังราคาหุ้นปรับขึ้นไปใกล้ราคาเป้าหมายที่ประเมินไว้ที่ 71 บาท โดยมองเป็นจังหวะที่ดีต่อการเข้าลงทุนรอบใหม่ จากปัจจัยบวกเกี่ยวกับ การคาดหมายผลประกอบการไตรมาส 1/2564 ที่แข็งแกร่ง ขณะที่การคาดหมายกำไรปกติไตรมาส 2/2564 มีโอกาสแข็งแกร่งต่อเนื่อง เพิ่มน้ำหนักที่จะมีการปรับประมาณการณ์ผลประกอบการในระยะต่อไป ทำให้ยังคงแนะนำ “ซื้อ” คงราคาเป้าหมายไว้ที่ 71 บาท